Ni̱ꞌsín takó kjìn kjo̱xkón ra nda tjióo̱n kiꞌsìn Jesús,
jñà xi̱ta̱ mì kì kjokjiín‑la̱ ra a̱ꞌta ꞌtse̱;
nga̱ tjíné‑la̱ nga ki̱tjasòn koni ꞌsín ijye kitsò Isaías jè xi̱ta̱ ra kiìchja̱ya ngajo‑la̱ Nainá,
nga kitsò:
Ji̱ Na̱ꞌìn,
¿yá ra i̱nchimakjiín‑la̱ jè ꞌén ra i̱nchiꞌbèna̱jmíyeé?
¿A mí tsa tjibakon tsijin jè ngaꞌñó ra tjín‑li?
Ko̱ ni̱yá ra i̱nchimachi̱ya‑la̱.
Kií mì kì makjiín‑te‑la̱,
nga̱ jè Isaías,
ꞌkoa̱á ti̱ꞌsín kitsò ya̱ xa̱jo̱n‑la̱,
ñánda̱ tsò:
Jè Nainá tsikíchjàjin kjo̱bítsjen‑la̱ ko̱ isítájajín ya̱ inìma̱‑la̱;
mé‑ni mì kì ma katahisen‑la̱ kjo̱bítsjen‑la̱,
ko̱ mì kì katachi̱ya‑la̱ inìma̱‑la̱,
nga mì kì ya̱ katanchrabáꞌta‑na nga sindá‑na.
Kií ko̱kitsò‑ni jè Isaías nga̱ kijtse‑ní jè kjoa̱jeya‑la̱ Jesús,
ko̱ a̱ꞌta ꞌtse̱‑ní nga ko̱ꞌsín tsikínda xa̱jo̱n.
Ni̱ꞌsín ko̱ꞌsín tsò jñà ꞌén kìi̱,
takó kjìn jchán xi̱ta̱ judío kjokjiín‑la̱ a̱ꞌta ꞌtse̱,
skanda kjokjiín iꞌka‑la̱ jñà ra tjíhijyo ítjòn‑la̱ na̱xi̱ndá;
tanga mì tsa tsiꞌkéna̱jmí tsijen,
nga̱ jñá kitsakjòn‑la̱ jñà xi̱ta̱ fariseo nga tsa ya̱ ko̱chrjejin ya̱ niꞌya sinagoga ñánda̱ nga maxkóya xi̱ta̱ Judío.
Isa̱á ꞌñó kjotsjake nga nda kítsa̱hijyo ya̱ ngixko̱n xi̱ta̱ mì ꞌkoa̱‑ni nga nda kítsa̱hijyo ya̱ ngixko̱n Nainá.
Jesús ꞌñó kiìchja̱ kitsò:
―Jè ra makjiín‑la̱ ra a̱ꞌta tsa̱ꞌa̱n,
mì tsa ta a̱ꞌta tsa̱ꞌa̱n makjiín‑la̱,
ya̱á makjiín‑te‑la̱ a̱ꞌta ꞌtse̱ Na̱ꞌìn‑na̱ ra isìkasén‑na.
Ko̱ jè ra bexkon‑na,
bexkon‑te jè ra isìkasén‑na.
ꞌA̱n ra koni jngo niꞌí,
ra ꞌjií síhisen‑la̱ xi̱ta̱ i̱sàꞌnde,
ko̱ kií xá ꞌjíi̱‑na mé‑ni ngaꞌtsì xi̱ta̱ ra makjiín‑la̱ a̱ꞌta tsa̱ꞌa̱n mì ti̱ ya̱ kítsa̱jna‑ni ñánda̱ jñò chon.
Jè ra ꞌnchré jè ꞌén‑na̱ ko̱ mì kì síhitjasòn,
mì tsa ꞌa̱n jiàa̱n ra kinè‑la̱ kjo̱hiꞌin;
nga̱ mì tsa ki xá ꞌjíi̱‑na nga kjo̱hiꞌin kinè‑la̱ jñà xi̱ta̱ i̱sàꞌnde,
kií xá ꞌjíi̱‑na nga kochrjékàjian kjo̱hiꞌin a̱ꞌta ꞌtse̱ jé‑la̱.
Jè ra bachrjengi‑na ko̱ mì síhitjasòn jè ꞌén‑na̱,
ijyeé tjín ra ki̱ìnè‑la̱ kjo̱hiꞌin:
jñá ꞌén ra ijye kíchjàa̱ tsjá‑la̱ kjo̱hiꞌin ꞌkia̱ nga ijye kje̱heꞌtà ni̱chjin.
Nga̱ mì tsa ta ꞌa̱n biꞌtín‑la̱ ijo‑na̱ kóꞌsín nga chjàa̱;
jè Na̱ꞌìn‑na̱ ra isìkasén‑na kitsjá‑na kjo̱hixi̱ kóꞌsín nga kichjà ko̱ kóꞌsín nga kokon‑yá.
Be‑ná nga jè kjo̱téxoma‑la̱ Na̱ꞌìn‑na̱ jè ra tjín‑la̱ kjo̱binachon ra mì kì feheꞌta ni̱ ta kjiá‑nioo̱.
ꞌKoa̱á ma‑ni,
koni ꞌsín nga chjàa̱,
ꞌkoa̱á ꞌsín tjín koni ꞌsín nga batéxoma‑na ra jè.